लोहित ने बबीता का इतना इंतजार किया कि एक समय के बाद वह उससे नफरत करने लगा
वह दिन में कई बार मैसेज बॉक्स खोलकर देखता कि बबीता का मैसेज आया है या नहीं। वहां जवाब न देखकर अधीर हो जाता। अधीरता कुछ समय बाद गुस्से में तब्दील हो गई।
सर्दी की आहट से प्रेम की चाहत जवान हो जाती है। जो अपने महबूब से दूर होते हैं उन्हें सर्द हवाएं प्रिय का संदेश देती हुई लगती हैं। जो साहस के अभाव में मोहब्बत को हासिल नहीं कर पाए, उनका दिल इस मौसम में आग के दरिया में पकता है।
लोहित हर बरस आती हुई सर्दी के दिनों में गांव के बाहर की स्कूल की दीवार पर देर रात तक बैठा रहता है। इस मौसम में एक फसल काटी जाती है तो दूसरी को बोने की तैयारी की जाती है। उसकी फसल पक नहीं रही है। घर में अकेली मां है जिसे छोड़कर वह बाहर नहीं जा सकता था। लेकिन उसके दिल में है कि वह एक दिन अपनी महबूब को खोजने के लिए पूरी धरती का चक्कर लगाएगा। जरूरत हुई तो पैदल ही चक्कर लगाएगा।
जब लोहित अपने पुराने दिनों को याद करता है तो दसवीं कक्षा में हुए उनके प्यार के चर्चे स्कूल के अधिकांश लड़के-लड़कियां करते थे। लड़की का नाम बबीता था। जिस्म से ऐसी आबादी और खूबसूरती थी कि सुबह जब खेल के मैदान में प्रार्थना होती तो सबके सामने सरस्वती की तस्वीर रखी जाती। उसके बाद आंखें बंद करके प्रार्थना बोली जाती।
आंखें बंद करने के बाद सब लड़कों को सरस्वती के भेष में बबीता दिखाई देती और बबीता को दिखता लोहित। अक्सर वे दोनों सेकंड हाफ में स्कूल की पीछे नीम के पेड़ के नीचे बैठते थे।
लोहित ने सोशल मीडिया पर बहुत दिनों तक सर्च किया तब जाकर एक प्रोफाइल मिली, जिसमें बबीता की एक पुरानी तस्वीर लगी हुई थी और शहर लुधियाना दर्ज था। वह हर दिन एक मैसेज करता और जवाब का इंतजार करता था। उसे यकीन था कि एक दिन जवाब जरूर आएगा। वह हर दिन तो नहीं जा पाता था, लेकिन सप्ताह में एक दिन उस नीम के पेड़ के पास जरूर जाता था। कुछ समय वहां बैठता और पुराने दिनों को याद करता।
नीम का पेड़ भी पकाने लगा था। समय धीरे-धीरे सबको अपने साथ बहाता है। प्रकृति हो चाहे इंसान। काल के बहाव से न कोई आजतक आगे निकल पाया है और न ही कोई उससे बच पाया है। एक प्रेम ही तो है जो कालातीत है। लोहित को कभी बबीता को फिर से पा लेने की कोई उम्मीद नहीं है। लेकिन अपने जीये हुए लम्हों को सजाकर रखना चाहता है। उस धुन में उसे मालूम नहीं क्या सुकून मिलता है कि वह कभी उदास नहीं होता। उसके लबों पर हमेशा खुशी ही देखी जाती रही है।
समय तो हर सब्र को तोड़ देता है। उसे समझ में ही नहीं आया कि कब नाउम्मीदी ने दिल में घर कर लिया है। कब वह अपने महबूब को खोजने के सपने से दूर होता गया। उसका सुकून बेसब्री में बदल गया। वह दिन में कई बार मैसेज बॉक्स खोलकर देखता कि बबीता का मैसेज आया है या नहीं। वहां जवाब न देखकर अधीर हो जाता। अधीरता कुछ समय बाद गुस्से में तब्दील हो गई। गुस्सा बढ़ता गया तो प्रेम कम होता है।
ठीक इसी समय नफरत को मौका मिल गया और उसने अपना जाल बिछाना शुरू किया। अब रोहित ने मैसेज बॉक्स देखना बंद कर दिया था। नीम के पास जब भी जाता है तो उसका बेरुखापन उसे काटने को दौड़ता है। प्रेम के दौर में तो नीम के पत्तियां जिनको जमाना खारी मानता है, वे भी उसे मिट्ठी लगती थी। तोड़कर खाता रहता था, लेकिन इन दिनों वे बहुत कड़वी लगाने लगी हैं उसे। यहां तक कि नीम की छाया जो संसार के हर जीव-जंतु को शीतलता देती है, वह भी उसे जिस्म को जलन देने वाली लगने लगी।
नफरत से पैदा हुआ एकांत इंसान को नासमझी की दोस्तियां बढ़ाने को प्रेरित करता है। रोहित भी दिनभर ऐसे लोगों के बीच बैठने लगा जिनके जीवन में निराशा के अतिरिक्त कुछ नहीं था। वह उन सारे कामों में लगा रहता था जो उसने आज तक नहीं किए थे। लोगों के बारे में इधर-उधर की बातें करने जैसे कई काम थे। जिन लोगों में दुनियाभर की खूबियां दिखती थीं उसे आज उनमें खामियों के सिवा उसे कुछ नजर नहीं आता है।
रोहित के दिल में प्रेम और नफरत के बीच एक संघर्ष चल रहा था। कभी उसे अपने पुराने इरादों का आकर्षण अपनी तरफ खींचता तो दिल में प्रेम का एक सोता फूटता, लेकिन तभी नफरत का तूफान आग बरसाता हुआ आता और उस पूरे पानी को सोख जाता। अब वहां पर आपको सिर्फ धुआं उठती कुछ राख दिखाई देगी।
धीरे-धीरे उसके दिल में नफरत का विस्तार होता गया और उसका परिणाम यह हुआ कि वह आपना पूरा व्यवहार ही बदल चुका था। अब उसके दिल में प्रेम की अंतिम चिंगारी बची थी जो एक कोने में दुबककर बैठी रहती थी। अपने आप को बचाती हुई वह लागातार नफरत से लौह लेती थी।
एक दिन उस चिंगारी ने मौका देखकर लोहित को मैसेज बॉक्स देखने को प्रेरित किया। महीनों बाद जब मैसेज बॉक्स खोला तो बबीता का जवाब आया हुआ था, ‘थक गए। कहते थे ना कि सदियों इंतजार करूंगा।’
- संदीप मील
E-इश्क के लिए अपनी कहानी इस आईडी पर भेजें: db.women@dbcorp.in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें